Uddannelsesplan for journalistpraktikanter   
i Mediehuset Herning Folkeblad

Mediehuset Herning Folkeblad udgiver dagbladet Herning Folkeblad, ugeavisen Herning Bladet samt en række tilhørende magasiner og specialaviser. Dertil kommer nyhedssitet aoh.dk.

Under Mediehuset Herning Folkeblads paraply har vi ligeledes radiostationerne Radio M og Radio Alfa samt reklamebureauet Konceptas. Alt i alt et vidtfavnende mediehus med gode muligheder for at folde sig ud som praktikant.

Vi dækker dagligt lokalområdet, der hører under Herning og Ikast-Brande kommuner, ligesom vi har en lokalredaktion i Videbæk i Ringkøbing-Skjern kommune. Vi er altså bredt repræsenteret geografisk og udgør dermed en tung hjørnesten i lokalsamfundet i og omkring Herning.

Vi har tre praktikanter i huset, hvor praktiktiden er på 18 måneder – alternativt 12. Praktikken fordeler sig med seks måneders ophold på henholdsvis Herning-, Ikast- og erhvervsredaktionen. Der kan aftales et kortere ophold på andre redaktioner, hvis det er muligt.

Praktikanter hos Mediehuset Herning Folkeblad lærer det journalistiske håndværk i praksis, og vi har en målsætning om, at vores praktikanter fra dag ét kommer i aktion. Det vil sige, at man straks bliver kastet ud i journalistisk arbejde, men vi sørger naturligvis for at guide og hjælpe til. Med andre ord får man hurtigt mulighed for at præge avisen, hvis blot man viser det nødvendige initiativ.

Journalistpraktikanterne tilknyttes en vejleder, der holder møde med praktikanterne mindst hver sjette uge igennem hele forløbet. Indholdet af disse møder planlægges som udgangspunkt af vejlederen, men praktikanterne må meget gerne byde ind med idéer. Vejlederen står desuden til rådighed i det daglige, hvis praktikanten har behov for at drøfte eventuelle problemstillinger.

Når man begynder på en redaktion, introducerer den respektive redaktør praktikanten til, hvad der forventes af vedkommende i de seks måneders ophold. Er der særlige opgaver øremærket praktikanten, hvilke journalistiske genrer skal praktikanten omkring i løbet af de seks måneder? Hvad forventer redaktøren, og hvad forventer praktikanten? Dette skrives ned og bruges som grundlag for senere evaluering.

Det er redaktøren på den enkelte redaktion, der coacher og vejleder i det daglige, ligesom det er redaktøren, der løbende giver feedback på praktikantens arbejde. Midtvejs i forløbet holdes et møde med skriftlig evaluering. Her gennemgås de første tre måneder. Hvor har praktikanten vist sine styrker og svagheder? Vil praktikanten gerne udfordres i andre genrer? Hvor er der mulighed for udvikling i de måneder, der resterer på redaktionen?

Redaktøren og praktikanten har i fællesskab ansvar for, at disse mål indfries.

Praktikanten forventes i sin praktiktid at stifte bekendtskab med flere journalistiske genrer samt at opnå journalistiske kernekompetencer som eksempelvis interviewteknik og researchmetoder. Desuden forventes det, at man har lært at arbejde selvstændigt.

Marts 2016  
Mediehuset Herning Folkeblad  
Praktikantvejleder Lene Toksvig  
Tlf. 9626 3762